VW-hoof bedank te midde van skandaal oor uitlaatgasseMartin Winterkorn. Foto: Wikimedia/VW “Ek is geskok oor die gebeure van die afgelope paar dae. Bowenal is ek geskok dat wangedrag op so groot skaal moontlik was in die Volkswagen-groep,” het Winterkorn in ŉ verklaring gesê. “As uitvoerende hoof aanvaar ek verantwoordelikheid vir die ongerymdhede wat in dieselenjins gevind is en daarom het ek die toesigraad versoek om in te stem tot die beëindiging van my funksie as uitvoerende hoof van die Volkswagen-groep. Ek doen dit in belang van die maatskappy, al is ek nie bewus van enige verkeerde optrede aan my kant nie.” Winterkorn se bedanking volg nadat Volkswagen erken het dat hy jare lank gekul het met toetse vir lugbesoedeling. Sagteware is glo in van die Duitse voertuigvervaardiger se voertuie geïnstalleer wat net sekere kontroles aangeskakel het om lugbesoedeling te meet wanneer die voertuie amptelike toetse ondergaan het. Winterkorn het gesê die proses van verduideliking en deursigtigheid moet voortgaan. “Dit is die enigste manier om vertroue terug te wen. Ek is oortuig daarvan dat die Volkswagen-groep en sy span hierdie ernstige krisis te bowe sal kom.”